paragraph_text: Svaki olimpijski šport predstavlja njegova krovna međunarodna športska organizacija (savez ili tijelo), npr. FIFA – nogomet, IHF – rukomet, itd. Športovi su podijeljeni u discipline, a medalje se na Igrama dodjeljuju za svaki pojedini športski događaj, kojih za svaku disciplinu može biti nekoliko. Klasifikacija športova na OI donekle se razlikuje od uobičajene podjele športova. Neki športovi su po nazivlju Olimpijskog pokreta odnosno Međunarodnog Olimpijskog odbora (MOO) samo športske discipline, zato što su na svjetskoj razini organizirani od strane istog krovnog međunarodnog športskog tijela. Primjer je kategorizacija vodenih (bazenskih) športova (eng. Aquatics) kao jedinstvenog športa podijeljenog na discipline: Plivanje, Vaterpolo, Skokovi u vodu i Sinkronizirano plivanje, iz razloga što sve navedene športove (olimpijski – športske discipline) predstavlja isti krovni međunarodni športski savez (za vodene športove to je FINA).